呈伯父元仲二首  其一
作者：周麟之
朝代：宋

paragraphs: 我伯氣吐虹，貫日干文光。
胸中有和璞，發揮見文章。
筆追羲獻風，句壓曹劉牆。
平生太古心，孰得窺行藏。
人間富貴味，掩口不一嘗。
方朔饑欲死，次公醒而狂。
方寸不受折，養此百鍊剛。
江湖五十年，飄飄曳征裳。
晚歲一區宅，欲並幽林塘。
浙東山水窟，選勝方徜徉。
蘭溪得佳致，行築鍾山堂。
自顧世路險，機穽寧易防。
俛首吾不能，高卧庸何傷。
貧賤苟自得，麫糗皆膏粱。
願言守此志，鵬鷃聊相忘。